CELEX: 32017R1393
Language: lv
Date: 2017-05-24 00:00:00
Title: Komisijas Deleģētā regula (ES) 2017/1393 (2017. gada 24. maijs), ar ko groza Deleģēto regulu (ES) Nr. 1395/2014, ar kuru izveido izmetumu plānu dažām mazo pelaģisko sugu zvejniecībām un rūpnieciskajām zvejniecībām, kas darbojas Ziemeļjūrā

28.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 197/1
            
         KOMISIJAS DELEĢĒTĀ REGULA (ES) 2017/1393
   (2017. gada 24. maijs),
   ar ko groza Deleģēto regulu (ES) Nr. 1395/2014, ar kuru izveido izmetumu plānu dažām mazo pelaģisko sugu zvejniecībām un rūpnieciskajām zvejniecībām, kas darbojas Ziemeļjūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu un 18. panta 1. un 3. punktu,
   tā kā:
   
               (1)
            
            
               Regulas (ES) Nr. 1380/2013 mērķis ir pakāpeniski izskaust izmetumus Savienības zvejniecībās, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti.
            
         
               (2)
            
            
               Ar Komisijas Deleģēto regulu (ES) Nr. 1395/2014 (2) ir izveidots izmetumu plāns ar mērķi īstenot izkraušanas pienākumu dažās mazo pelaģisko sugu zvejniecībās un rūpnieciskajās zvejniecībās, kas darbojas Ziemeļjūrā.
            
         
               (3)
            
            
               Saskaņā ar Regulas (ES) Nr. 1380/2013 15. panta 6. punktu saistībā ar tās 15. panta 5. punkta a) apakšpunktu izmetumu plānos var iekļaut tehniskos pasākumus, kuru mērķis ir samazināt vai, ciktāl tas iespējams, izskaust nevēlamas nozvejas.
            
         
               (4)
            
            
               Beļģija, Dānija, Vācija, Francija, Nīderlande, Zviedrija un Apvienotā Karaliste ir tiešā veidā ieinteresētas Ziemeļjūras zvejniecību pārvaldībā. Pēc apspriešanās ar Ziemeļjūras konsultatīvo padomi un Pelaģisko krājumu konsultatīvo padomi minētās dalībvalstis 2017. gada 7. februārī iesniedza Komisijai kopīgu ieteikumu par tehnisku pasākumu.
            
         
               (5)
            
            
               Kopīgajā ieteikumā konkrēti bija ierosināts grozīt Deleģēto regulu (ES) Nr. 1395/2014, lai iekļautu atkāpi no Padomes Regulas (EK) Nr. 850/98 (3) 21. panta 3. punkta, kas aizliedz izmantot konkrētus zvejas rīkus apgabalā gar Dānijas Ziemeļjūras piekrasti.
            
         
               (6)
            
            
               Regulas (EK) Nr. 850/98 21. panta 3. punktā noteiktais aizliegums tika ieviests, lai aizsargātu siļķes, kuras tiek piezvejotas brētliņas zvejniecībās.
            
         
               (7)
            
            
               Ieinteresēto dalībvalstu apspriešanās ļauj secināt, ka siļķes īpatsvars attiecīgajā apgabalā gūtās nozvejas paraugos patlaban ir mazāks nekā siļķes īpatsvars ārpus minētā apgabala gūtās nozvejas paraugos. Minētās apspriešanās apliecināja, ka Regulas (EK) Nr. 850/98 21. panta 3. punktā noteiktais aizliegums patlaban traucē ieviest vajadzīgo elastīgumu, kas ļautu kuģiem zvejot vietās, kurās tie pēc iespējas var samazināt nevēlamas piezvejas.
            
         
               (8)
            
            
               No attiecīgām zinātniskām struktūrām tika saņemti zinātniski materiāli, kurus izskatīja Starptautiskā Jūras pētniecības padome (ICES). 2017. gada 28. februārī sapulcējās zvejniecības un akvakultūras ekspertu grupa un apspriedās par attiecīgajiem pasākumiem.
            
         
               (9)
            
            
               
                  ICES ieteikumā (4) norāda, ka brētliņas eksperimentālajā zvejniecībā nozvejoto siļķu īpatsvars svara izteiksmē ārpus “brētliņu četrstūra” bija lielāks nekā četrstūrī, taču īpatņu skaita ziņā neatšķīrās. Pamatojoties uz iepriekšminēto, sagaidāms, ka zveja “brētliņu četrstūrī” samazinātu siļķes nevēlamas nozvejas (svara izteiksmē), salīdzinot ar zveju ārpus minētā četrstūra; ICES ieteikumā norāda, ka “brētliņu četrstūrī” noteiktā aizlieguma atcelšana, visticamāk, neatstātu nekādu ietekmi uz siļķes vai brētliņas krājumiem. ICES uzskata, ka nav nepieciešams turpmāk izskatīt “brētliņu četrstūri”, jo citi pārvaldības pasākumi ir pietiekami, lai kontrolētu siļķes piezveju.
            
         
               (10)
            
            
               Pasākumi, kas ierosināti kopīgajā ieteikumā, ir saskaņā ar Regulas (ES) Nr. 1380/2013 18. panta 3. punktu, un tos var iekļaut Deleģētajā regulā (ES) Nr. 1395/2014.
            
         
               (11)
            
            
               Tāpēc Deleģētā regula (ES) Nr. 1395/2014 būtu attiecīgi jāgroza.
            
         
               (12)
            
            
               Tā kā šajā regulā paredzētie pasākumi tieši ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas,
            
         IR PIEŅĒMUSI ŠO REGULU.
   1. pants
   Deleģētajā regulā (ES) Nr. 1395/2014 iekļauj šādu 4.a pantu:
   
      “4.a pants
      Tehniskie pasākumi brētliņas zvejniecībās apgabalā gar Dānijas Ziemeļjūras piekrasti
      Atkāpjoties no Regulas (EK) Nr. 850/98 21. panta 3. punkta, minētā panta 1. punkta c) apakšpunktā definētajā apgabalā gar Dānijas Ziemeļjūras piekrasti ir atļauta brētliņas zveja ar šādiem zvejas rīkiem:
      
                  a)
               
               
                  velkamie zvejas rīki, kuru linuma acs izmērs ir mazāks par 32 mm;
               
            
                  b)
               
               
                  riņķvadi; vai
               
            
                  c)
               
               
                  žaunu tīkli, iepinējtīkli, rāmja tīkli un dreifējoši tīkli, kuru linuma acs izmērs ir mazāks par 30 mm.”
               
            
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   Šī regula uzliek saistības kopumā un ir tieši piemērojama visās dalībvalstīs.
   
      Briselē, 2017. gada 24. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  Komisijas 2014. gada 20. oktobra Deleģētā regula (ES) Nr. 1395/2014, ar kuru izveido izmetumu plānu dažām mazo pelaģisko sugu zvejniecībām un rūpnieciskajām zvejniecībām, kas darbojas Ziemeļjūrā (OV L 370, 30.12.2014., 35. lpp.).
   
      (3)  Padomes 1998. gada 30. marta Regula (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai (OV L 125, 27.4.1998., 1. lpp.).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869